Ayteke ariwnteke ini kibeyweke neras muwvegviyene gisandagmavukis waxwe Kiyavwiye Jesus arikutak amekene Kayfas givin.
Igkis waxwevgi givinwat ner hiyaptigi romayene.
Heneme igkis ka parak atere givinekut.
Mmanawa ka hiya igkisma pasamrak akak hiyeg romayene abet gifetrakis.
Wake igkis pasamrekuye gikakbe,
gitkiskam igkis patehwevye.
Nikwekam ka ikkam adahan igkis fetya.
Ayteke ig ner hiyaptigi romayene pese givetunatkis.
Giw Pilatus.
Ig awna gitkis:
— Kavatraki yis kamiye ner awayg?
Igkisme awna git:
— Wake ig ka kakehniyema,
usuh ka waxwigkam atan pivetunat.
Amawka pis hiyak gikak.
Amawka pis umahkiswig.
Igme Pilatus timapni hene,
ig awna gitkis:
— Yiswa hiyak gikak.
Iwapnig.
Hiyaknabay gikak ku samah yis hiyeg judeyenevwi yihiyekemni.
Igkisme kaytwa giwn:
— Kawa.
Usuh muwaka ig umehpika.
Minikwak usuh hiyeg judeyenevwi padakta kakehniye akak tip.
Heneme kuri yis romayenevwi yikumadukan ka isaksa usuh judeyenevwi umahkis hiyeg kakehniye.
Amawka piswa umahkiswig.
Henewatbaki igkis awna.
Inneki keh in kahayak ku samah Kiyavwiye Jesus awna ku ig miyap amin giyakninek.
Ig Pilatus timapni inakni giwnkis hene,
ig pareke givinekut akiw.
Ig iwapkise Kiyavwiye Jesus givetunat.
Igme danuh atere,
igme awna git:
— Mmah pis hiyeg judeyenevwi gikivarakis?
Igme Kiyavwiye Jesus awna git:
— Kitak pis uti inakni iwit?
Ba piwnteknewa ba kawk ba giwntakis nawenyevwi hiyeg?
Igme Pilatus kaytwa giwn:
— Mmahki nah ayapi nuwnteknewa?
Nah ka judeyenema.
Inakni giwntakis piyakivwi judeyenevwi.
Neras muwveg kiyatyevwi igkisnewa ikepi nuwakuwit.
Pariyeki pikehni gikakkis?
Igme kaytwa giwn:
— Nahnewa gikivarakis heneme nah ka kema ikivarat amedgenema inin.
Wake nah gikivarakis ke ikivaratbe amedgene inin,
nikwekam nuhiyegavu keryekiskam adahan nah ka kamaxka gavitkis judeyenevwi gimuwvegakis.
Heneme nukumadukan ka ariwntakma inin hawkri.
Ig Pilatus timapni hene,
ig awna:
— Mmah pis pahavwi ikivarat nikwe?
Igme Kiyavwiye Jesus kaytwa giwn:
— Henewa ku samah pis awna.
Nah wayvuka amadgat inin adahan nah humaw hiyeg gikivarakis.
Nah ayta amadgat inin adahan nah ekkene hiyakemniki ku pariye inyewatnene.
Madikte hiyeg ku pariye batekye akak hiyakemniki ku pariye inyewatnene,
ignes timap nuwnuh.
Ig Pilatus timapni hene,
ig awna:
— Pariyevahki ini hiyakemniki inyewatnene?
Pisenwa gawnan inakni iwit,
ig pese akiw givetunatkis neras judeyenevwi giwewkistenkis.
Ig danuh atere,
ig awna gitkis:
— Nah ka uti mbaynema gikehni.
Ku avim inin yis fetya adahan kiyene ku samah minikwak Uhokri wiwhkise yahawkrivwi giwakutakis hiyeg ejituyenevwi.
Mpuse yivetra hene yis yibetki adahan keh nah isahkis avim ini pahavwi awayg judeyene ku pariye paraksepkare.
Ba yis muwaka nah isahkis ner ikawvarinene yikivara judeyenevwi?
Igkisme timapni hene,
igkis madikte kabiman git:
— Kawa.
Ka ignema.
Uya isahkis udahan Bahabas.
Henewatbaki igkis kabiman.
Ig Bahabas ig amepye.